**Սադաշիվ Ամրապուրկար** (անգլ.՝ Sadashiv Amrapurkar, մայիսի 11, 1950(1950-05-11), Ահմեդնագար, Pune division, Բոմբեյ, Հնդկաստան - նոյեմբերի 3, 2014(2014-11-03), Մումբայ, Հնդկաստան), հնդիկ դերասան և հասարակական գործիչ։ Առավել հայտնի է դարձել 1983-1999 թվականներին հինդի և մարաթի ֆիլմերում կատարած իր դերերի շնորհիվ։ Իր երեք տասնամյակ տևած գործունեության ընթացքում Ամրապուրարը նկարահանվել է հինդի, մարաթի, բենգալի, օրիա և հարիանի լեզուներով 300-ից ավելի ֆիլմերում։ Տարբեր անվանակարգերում *Filmfare Awards*-ի կրկնակի դափնեկիր է։

Կենսագրություն
--------------

Ամրապուրկարը (ի ծնե՝ Գանեշ Նավրոդե) ծնվել է Մահարաշտրայի Ահմեդնագար շրջանում հաջողակ գործարարների ընտանիքում։ Փոքրուց հափշտակված է եղել դերասանությամբ և խաղացել է դպրոցական և ուսանողական մի քանի ներկայացումներում։ Պունիի համալսարանում ստացել է պատմության մագիստրոսի աստիճան։ Նա վերցրել է բեմական «Սադաշիվ Ամրապուրկար» կեղծանունը՝ սկսելով թատրոնում դերասանի գործունեությունը 1974 թվականից։ Որպես ռեժիսոր և դերասան՝ մասնակցել է հարյուրավոր պիեսների բեմադրման։ Որպես դերասան՝ ֆիլմում իր առաջին դերը կատարել է մարաթհի լեզվով «1897 թվականի հունիսի 22» ֆիլմում՝ խաղալով Բալ Գանգատհար Տիլակի դերը։

Ամրապուրկարը հայտնվել է Բոլիվուդում այն բանից հետո, երբ ռեժիսոր Գովինդ Նիհալանին տեսել է նրան խաղը հաջողված *Hands-Up* պիեսում։ Նիհալինը հրավիրել է նրան խաղալու «Կես ճշմարտություն» ֆիլմում (1983) դոն Ռամ Շետիի դերը, ինչի շնորհիվ Ամրապուրկարը ստացել է *Filmfare Award* երկրորդ պլանի լավագույն դերակատարում անվանակարգում։ Հետագայում նա խաղացել է փոքր դերեր այնպիսի ֆիլմերում, ինչպիսիք են՝ *Purana Mandir, Jawani* (1984), *Nasoor* (1985), *Muddat* (1986), *Veeru Dada* (1990) և *Farishtay*։ 1987 թվականին *Hukumat* ֆիլմում նա խաղացել է գլխավոր չարագործի դերը, որը դարձել է տարվա ամենաշահութաբեր ֆիլմը՝ առաջ անցնելով այնպիսի հիթից, ինչպիսին է «Պարոն Հնդկաստանը»։ Իր հաջորդ մրցանակը՝ *Filmfare Award* բացասական կերպարների լավագույն կատարման համար, Սադաշիվը ստացել է 1992 թվականին՝ այդ անվանակարգի ներմուծման հենց առաջին տարում՝ «Հետապնդում» ֆիլմում կատարած ներքինու դերի շնորհիվ։

Բոլիվուդյան նրա աչքի ընկնող դերակատարումներից են հետևյալ ֆիլմերը՝ «Խարդախություն» (1993), «Բեռնակիր № 1» (1995), «Կիրք» և «Թաքնված ճշմարտություն» (1997)։ Ճանաչում են ստացել նաև նրա դերակատարումները *Bharat Ek Khoj* և *Raj Se Swaraj* սերիալներում։ Նրա մյուս ֆիլմերից են՝ «Սիրելիս, սա Հնդկաստանն է» (1995), «Անպատասխան սեր» (1999), «Մեզ չեն բաժանի» (1999), «Վերադարձ անցյալ» (2002) և «Ինքնակոչ» (2003)։

2000-ական թվականներից սկսած դերասանը գրեթե չի նկարահանվել հինդի ֆիլմերում՝ զբաղված լինելով մարաթհի կինոարտադրությամբ։ Վերջին անգամ մեծ էկրանին նա երևացել է 2012 թվականի *Bombay Talkies* ֆիլմում։ Ֆիլմը կազմված էր չորս կարճ նովելներից, և Ամրապուրկարը խաղացել է ռեժիսոր Դիբակար Բաներջիի *Star* նովելում չորսրոպեանոց դեր։

Ֆիլմում և թատրոնում աշխատելուց բացի՝ Ամրապուրկարը ակտիվ մասնակցություն է ունեցել Մահարաշտրայում ռացիոնալիստական շարժմանը, հիմնականում սնահավատության լիկվիդացիոն կոմիտեում՝ այժմ արդեն հանգուցյալ Նարենդ Դաբխոլկարի գլխավորությամբ։

2014 թվականի հոկտեմբերի 25-ին Ամրապուրկարը տեղափոխվել է *Kokilaben Dhirubhai Ambani Hospital* թոքերի ինֆեկցիայի պատճառով։ Դերասանը վախճանվել է հիվանդանոցում երկուշաբթի գիշերը՝ նոյեմբերի 3-ին, ժամը 2։30-ին։ Հուղարկավորության արարողությունն արվել է նրա հարազատ քաղաքում, հաջորդ օրը։ Իրենց ցավակցություններն են հայտնել նրա գործընկերները և երկրի առաջնորդները, այդ թվում՝ Հնդկաստանի վարչապետ Նարենդա Մոդին՝ հայտարարելով. «Մենք սերնդեսերունդ պետք է հիշենք Սադաշիվ Արամպուրկարին որպես ունիվերսալ դերասան։ Հանգիր խաղաղությամբ։ Իմ խորին ցավակցությունները նրա ընտանիքին»։

### Ընտանիք

1973 թվականին Ամրապուրկարը ամուսնացել է Սունանդե Կարմարկարի հետ, որը հետագայում երեք աղջիկ է պարգևել նրան։ Նրանցից մեկը՝ Ռիմա Ամրապուրկարը, ռեժիսոր է։ Նրա կարճամետրաժ *Janani* ֆիլմը ցուցադրվել է 2010 թվականին Կաննի կինոփառատոնում և 2009 թվականին Գոայում կայացած Հնդկաստանի միջազգային կինոփառատոնում ճանաչվել է լավագույն կարճամետրաժ ֆիլմ։

Մրցանակներ և անվանակարգեր
-------------------------

Filmfare Awards

* 1984՝ Երկրորդ պլանի տղամարդու լավագույն դերակատարում՝ «Կես ճշմարտություն»
* 1992՝ Լավագույն բացասական դերակատարում՝ «Հետապնդում»
* 1998՝ Լավագույն բացասական դերակատարման առաջադրում՝«Կիրք»

Ծանոթագրություններ
------------------

1. 1 2  «Sadashiv Amrapurkar: 10 Things You May Not Know» (անգլերեն). NDTV. 2014 թ․ նոյեմբերի 3. Վերցված է 2015 թ․ փետրվարի 4-ին.
2. 1 2 3  Alok Deshpande (2014 թ․ նոյեմբերի 3). «Actor Sadashiv Amrapurkar passes away». *The Hindu* (անգլերեն). Վերցված է 2015 թ․ փետրվարի 7-ին.
3. 1 2  «Actor Sadashiv Amrapurkar passes away». *Deccan Herald* (անգլերեն). 2014 թ․ նոյեմբերի 3. Վերցված է 2015 թ․ փետրվարի 7-ին.
4. 1 2 3  Chandni Prashar (2014 թ․ նոյեմբերի 3). «Sadashiv Amrapurkar, The Screen Villain Who Made You Laughy» (անգլերեն). NDTV. Վերցված է 2015 թ․ փետրվարի 7-ին.
5. 1 2  «Veteran Bollywood actor Sadashiv Amrapurkar dies at 64». *Hindustan Times* (անգլերեն). 2014 թ․ նոյեմբերի 3. Արխիվացված է օրիգինալից 2015 թ․ փետրվարի 16-ին. Վերցված է 2015 թ․ փետրվարի 7-ին.
6. ↑  «Sadashiv Amrapurkar: Bollywood actor dies» (անգլերեն). BBC. 2014 թ․ նոյեմբերի 3. Վերցված է 2015 թ․ փետրվարի 4-ին.
7. 1 2  Tabassum Barnagarwala (2014 թ․ նոյեմբերի 3). «Sadashiv Amrapurkar passes away at 64, PM Modi condoles his death». *The Indian Express* (անգլերեն). Վերցված է 2015 թ․ փետրվարի 7-ին.
8. ↑  Sourabh Gupta (2014 թ․ նոյեմբերի 3). «Here is what Nawazuddin Siddiqui learnt from Sadashiv Amrapurkar in 4 minutes». *India Today* (անգլերեն). Վերցված է 2015 թ․ փետրվարի 7-ին.
9. 1 2  «Sadashiv Amrapurkar: Lesser known facts». *The Times of India* (անգլերեն). Վերցված է 2015 թ․ փետրվարի 7-ին.
10. ↑  «Bollywood actor Sadashiv Amrapurkar passes away». *DNA India* (անգլերեն). 2014 թ․ նոյեմբերի 3. Վերցված է 2015 թ․ փետրվարի 4-ին.
11. ↑  Лауреаты Արխիվացված 2019-02-18 Wayback Machine (անգլ.) 31-й церемонии награждения Filmfare Awards (за работы 1983 года) на официальном сайте премии.
12. ↑  Лауреаты Արխիվացված 2011-03-15 Wayback Machine(անգլ.) 37-й церемонии награждения Filmfare Awards (за работы 1991 года) на официальном сайте премии.
13. ↑  Номинанты Արխիվացված 2019-01-21 Wayback Machine(անգլ.) 43-й церемонии награждения Filmfare Awards (за работы 1997 года) на официальном сайте премии.

Արտաքին հղումներ
----------------

* Սադաշիվ Ամրապուրկար Internet Movie Database կայքում

|  |  |  |  |  |  |
| --- | --- | --- | --- | --- | --- |
| 

|  |  |
| --- | --- |
|  ⛭   Թեմատիկ կայքեր | Internet Movie Database |
|  |
| Չափորոշչային վերահսկողություն | GND: 1093207388 · LCCN: no2014161714 · VIAF: 249614338 · WorldCat VIAF: 249614338 |

 |